b"\n_START_ARTICLE_\nRubl\xc4\x83 rus\xc4\x83\n_START_SECTION_\nOrigini\n_START_PARAGRAPH_\nCuv\xc3\xa2ntul din rom\xc3\xa2n\xc4\x83 rubl\xc4\x83 este \xc3\xaemprumutat din rus\xc4\x83 \xd1\x80\xd1\x83\xd0\xb1\xd0\xbb\xd1\x8c (pronun\xc8\x9bat [r\xc3\xbabl']), derivat din verbul rusesc \xd1\x80\xd1\x83\xd0\xb1\xd0\xb8\xd1\x82\xd1\x8c (pronun\xc8\x9bat [rub\xc3\xadt']) cu semnifica\xc8\x9bia \xe2\x80\x9ea t\xc4\x83ia o bucat\xc4\x83\xe2\x80\x9d. La \xc3\xaenceput, \xe2\x80\x9erubla\xe2\x80\x9d era o bucat\xc4\x83 dintr-un lingou de argint, care avea o greutate bine determinat\xc4\x83. Cuv\xc3\xa2ntul \xe2\x80\x9erubl\xc4\x83\xe2\x80\x9d este echivalentul \xe2\x80\x9em\xc4\x83rcii\xe2\x80\x9d, o m\xc4\x83sur\xc4\x83 pentru argint \xc8\x99i aur folosit\xc4\x83 \xc3\xaen Europa Occidental\xc4\x83 medieval\xc4\x83._NEWLINE_\xc3\x8en rus\xc4\x83 se mai folose\xc8\x99te \xc8\x99i numele popular \xc8\x9belkov\xc3\xaei, scris \xc3\xaen rus\xc4\x83: \xd1\x86\xd0\xb5\xd0\xbb\xd0\xba\xd0\xbe\xd0\xb2\xd1\x8b\xd0\xb9, \xe2\x80\x9es\xc4\x83n\xc4\x83tos, \xc3\xaentreg\xe2\x80\x9d, care este o prescurtare a sintagmei \xe2\x80\x9e\xd1\x86\xd0\xb5\xd0\xbb\xd0\xba\xd0\xbe\xd0\xb2\xd1\x8b\xd0\xb9 \xd1\x80\xd1\x83\xd0\xb1\xd0\xbb\xd1\x8c\xe2\x80\x9d, citit [\xc8\x9bilk\xc3\xb3v\xc3\xaei rubl']: \xe2\x80\x9erubl\xc4\x83 s\xc4\x83n\xc4\x83toas\xc4\x83, \xc3\xaentreag\xc4\x83, net\xc4\x83iat\xc4\x83\xe2\x80\x9d)._NEWLINE_Cuv\xc3\xa2ntul copeic\xc4\x83 a fost \xc3\xaemprumutat din rus\xc4\x83: \xd0\xba\xd0\xbe\xd0\xbf\xd0\xb5\xcc\x81\xd0\xb9\xd0\xba\xd0\xb0, citit [kap\xd0\xb5\xcc\x81ika]. Acesta deriv\xc4\x83 din cuv\xc3\xa2ntul \xd0\xba\xd0\xbe\xd0\xbf\xd1\x8c\xd1\x91 (pronun\xc8\x9bat [kapi\xc3\xb3], \xc3\xaen rom\xc3\xa2n\xc4\x83 \xe2\x80\x9esuli\xc8\x9b\xc4\x83\xe2\x80\x9d. Primele monede cu valoarea a unei sutimi de rubl\xc4\x83, care au fost b\xc4\x83tute \xc3\xaen Cnezatul Moscovei dup\xc4\x83 cucerirea Novgorodului \xc3\xaen 1478, aveau imprimate pe o fa\xc8\x9b\xc4\x83 stema moscovit\xc4\x83, \xe2\x80\x9eSf\xc3\xa2ntul Gheorghe ucig\xc3\xa2nd balaurul cu o suli\xc8\x9b\xc4\x83\xe2\x80\x9d. Copeicile ruse\xc8\x99ti din zilele noastre folosesc \xc8\x99i ele aceast\xc4\x83 simbolistic\xc4\x83.\n_START_SECTION_\nIstoric\n_START_PARAGRAPH_\nDenomina\xc8\x9bia care era multiplu de 3  a ap\xc4\x83rut \xc3\xaen 1828, \xc3\xaen perioada celei de-a patra \xc3\xaemp\xc4\x83r\xc8\x9bire a Poloniei. Pentru a introduce folosirea rublei \xc3\xaen Polonia, denomina\xc8\x9bia se f\xc4\x83cea at\xc3\xa2t \xc3\xaen ruble c\xc3\xa2t \xc8\x99i \xc3\xaen zlotul polonez. Rata de schimb fix\xc4\x83 a fost de 1 rubl\xc4\x83=0,15 zol\xc8\x9bi, \xc8\x99i astfel, 10 zlo\xc8\x9bi valorau 1,5 ruble. Zlotul a disp\xc4\x83rut p\xc3\xa2n\xc4\x83 \xc3\xaen cele din urm\xc4\x83, pentru a nu mai ap\xc4\x83rea dec\xc3\xa2t \xc3\xaen momentul \xc3\xaen care Polonia \xc8\x99i-a rec\xc3\xa2\xc8\x99tigat independen\xc8\x9ba._NEWLINE_Tradi\xc8\x9bia acestei denomin\xc4\x83ri a fost abandonat\xc4\x83 odat\xc4\x83 cu dezintegrarea Uniunii Sovietice din 1991.\n_START_SECTION_\nPrima genera\xc8\x9bie de ruble, de la \xc3\xaenceputuri p\xc3\xa2n\xc4\x83 pe 31 decembrie 1921\n_START_PARAGRAPH_\nRubla a fost moneda na\xc8\x9bional\xc4\x83 a Rusiei pentru aproximativ 500 de ani. \xc3\x8encep\xc3\xa2nd cu anul 1710, rubla a fost \xc3\xaemp\xc4\x83r\xc8\x9bit\xc4\x83 \xc3\xaen 100 de copeici._NEWLINE_Cantitatea de metal pre\xc8\x9bios dintr-o rubl\xc4\x83 a variat mult de-a lungul timpului. \xc3\x8en 1704, \xc3\xaemp\xc4\x83ratul Petru cel Mare a stabilit, prin reforma monetar\xc4\x83 pe care a promulgat-o, cantitatea standard de 28 de grame de argint pentru o rubl\xc4\x83. \xc3\x8en vreme ce monedele obi\xc8\x99nuite erau din argint, pentru denomina\xc8\x9biile mari se folosea aurul sau platina._NEWLINE_De-a lungul istoriei sale, rubla a fost egal\xc4\x83 cel mai mult timp cu 18 grame de argint. Rubla de aur, introdus\xc4\x83 \xc3\xaen 1897, era egal\xc4\x83 cu 0,774235 grame de aur, sau era echivalentul a 2\xe2\x85\x94 franci francezi. \xc3\x8en timpul primului r\xc4\x83zboi mondial, rubla s-a devalorizat \xc3\xaen trei etape \xc3\xaen trei ani.\n_START_SECTION_\nA doua genera\xc8\x9bie de ruble, 1 ianuarie 1922 \xe2\x80\x93 31 decembrie 1922\n_START_PARAGRAPH_\nRe-denominarea din 1922 a fost f\xc4\x83cut\xc4\x83 la o rat\xc4\x83 de 1 rubl\xc4\x83 nou\xc4\x83=10.000 ruble vechi. Au fost emise numai bancnote, cu valori nominale de la 1 la 10.000 de ruble.\n_START_SECTION_\nA treia genera\xc8\x9bie de ruble, 1 ianuarie 1923 \xe2\x80\x93 6 martie 1924\n_START_PARAGRAPH_\nRe-denominarea din 1923 a fost f\xc4\x83cut\xc4\x83 la rata de 1 rubl\xc4\x83 nou\xc4\x83=100 ruble vechi. Din nou, au fost emise numai bancnote, cu valori nominale de la 10 copeici la 25.000 de ruble. La \xc3\xaenceputul anului 1924, chiar \xc3\xaenainte de o nou\xc4\x83 denominare, a fost emis\xc4\x83 prima bancnot\xc4\x83 \xc3\xaen numele URSS-ului, av\xc3\xa2nd imprimat\xc4\x83 stema Uniunii Sovietice cu \xc8\x99ase panglici \xc3\xaen jurul snopilor de gr\xc3\xa2u, reprezent\xc3\xa2nd cele patru republici constituente ale uniunii: RSFS Rus\xc4\x83, RSFS Transcaucazian\xc4\x83 (Azerbaidjan, Armenia \xc8\x99i Georgia), RSS Ucrainean\xc4\x83 \xc8\x99i RSS Bielorus\xc4\x83. Au fost emise h\xc3\xa2rtii de 10.000, 15.000 \xc8\x99i 25.000 de ruble.\n_START_SECTION_\nA patra genera\xc8\x9bie de ruble (aur), 7 martie 1924 \xe2\x80\x93 1947\n_START_PARAGRAPH_\nRe-denominarea din 1924 a introdus \xe2\x80\x9erubla aur\xe2\x80\x9d la o valoare de 50.000 ruble emisunea 1923. \xc3\x8en timpul acestei emisiuni au fost introduse \xc8\x99i cervone\xc8\x9bii (\xc3\xaen rus\xc4\x83 \xd1\x87\xd0\xb5\xd1\x80\xd0\xb2\xd0\xbe\xd0\xbd\xd0\xb5\xd1\x86), valor\xc3\xa2nd 10 ruble. \xc3\x8en 1924 au \xc3\xaenceput s\xc4\x83 fie emise \xc8\x99i monede, continu\xc3\xa2nd s\xc4\x83 fie emise bancnote \xc3\xaen ruble pentru valorile mai mici de 10 ruble \xc8\x99i cervone\xc8\x9bi pentru valorile mai mari sau egale cu 10 ruble. Urm\xc4\x83toarea denominarea avea s\xc4\x83 fie f\xc4\x83cut\xc4\x83 dup\xc4\x83 \xc3\xaencheierea r\xc4\x83zboiului.\n_START_SECTION_\nA cincea genera\xc8\x9bie de ruble, 1947 - 1961\n_START_PARAGRAPH_\nDup\xc4\x83 \xc3\xaencheierea celui de-al doilea r\xc4\x83zboi mondial, guvernul sovietic a f\xc4\x83cut o reform\xc4\x83 monetar\xc4\x83, o redenominare confiscatorie (stabilizare), cu scopul reducerii volumului de bani aflat \xc3\xaen circula\xc8\x9bie. Aceast\xc4\x83 denominare a afectat numai bancnotele. Rata de schimb a fost de 1 rubl\xc4\x83 nou\xc4\x83=10 ruble vechi.\n_START_SECTION_\nMonedele\n_START_PARAGRAPH_\nAzi, monedele sunt b\xc4\x83tute cu urm\xc4\x83toarele valori nominale:_NEWLINE_Monedele de 1 \xc8\x99i 5 copeici sunt folosite rareori. Aceste monede au \xc3\xaenceput s\xc4\x83 fie emise \xc3\xaen 1998, \xc3\xaen ciuda faptului c\xc4\x83 unele dintre ele poart\xc4\x83 gravat anul \xe2\x80\x9e1997\xe2\x80\x9d."